Kupači na splitskoj plaži Firule ostali su u šoku kada su jučer popodne uočili kako na jednom mjestu niz zid curi kanalizacija.

Cijela plaža smrdjela je na fekalije, a u to vrijeme bila je prepuna kupača, najviše djece.

– Činjenica je da su to kanalizacijske vode jer je u trenutku kad je krenulo istjecati iz zida plaža jako zasmrdjela i svi smo se stali okretati. Ova priča bila je aktualna i prošle godine. I tada je sličan video izišao u javnost, ali nikakvi daljnji potezi nakon toga nisu napravljeni od grada i nadležnih. Isto tako smo jučer upitali caffe-bar koji se nalazi malo iznad i razgovarali smo s vlasnikom. On je rekao da to nije od njih jer se njihove kanalizacijske cijevi protežu na suprotnu stranu.

Isto tako u blizini se nalazi i nekoliko kuća pa je pitanje je li to slučajno njihov problem. Činjenica je da je riječ ili o septičkoj jami koja se prepunila pa je počela istjecati ili je u pitanju puknuće kanalizacijske cijevi, ali u svakom slučaju istječe u more i pijesak gdje se mala djeca igraju i kupaju – ispričala nam je jedna čitateljica.